สื่อสาร-บ้านปู ถ่วงดัชนีลบ 9.78 จุด
หุ้นไทยปิดตลาดลดลงเกือบ 10 จุด จากแรงเทขายหุ้นในกลุ่มสื่อสารและบ้านปู
14 พ.ย. 2555

หุ้นไทยปิดตลาดลดลงเกือบ 10 จุด จากแรงเทขายหุ้นในกลุ่มสื่อสารและบ้านปู
ดัชนีตลาดหลักทรัพย์แห่งประเทศไทย วันที่ 14 พ.ย. ร่วงลงอย่างต่อเนื่องหลังจากเปิดการซื้อขายในภาคบ่ายจนไปแตะจุดต่ำสุดที่ 1,278.94 จุด และกระเตื้องขึ้นมาเล็กน้อยในท้ายตลาดปิดที่ 1,279.29 จุด ลดลง 9.78 จุด หรือ 0.76% มูลค่าการซื้อขาย 33,522.72 ล้านบาท
นายชัย จิรเสวีนุประพันธ์ ผู้อำนวยการฝ่ายกลยุทธ์ลงทุน บริษัทหลักทรัพย์ (บล.) โนมูระ พัฒนสิน กล่าวว่า ความไม่ชัดเจนในประเด็น 3G ทำให้หุ้นกลุ่มสื่อสารปรับลดลงในภาคบ่าย ซึ่งนักลงทุนยังต้องจับตากันต่อไป 
"นอกจากนี้ หุ้นที่ประกาศผลดำเนินงานลดลงทำให้ถูกเทขายออกมา เช่น BANPU มีผลทำให้ดัชนีลดลงเช่นเดียวกัน โดยในวันนี้ปัจจัยที่มีผลต่อหุ้นจะเป็นปัจจัยต่างประเทศมากกว่าต่างประเทศ" นายชัย กล่าว
พร้อมกันนี้ นายชัย ยังประเมินบรรยากาศการลงทุนในวันพรุ่งนี้ว่า จะยังอยู่ในทิศทางเดียวกันวันนี้ โดยยังต้องจับตาปัจจัยต่างประเทศ ซึ่งเชื่อว่า จะยังไม่มีประเด็นที่จะมาหนุนให้ตลาดกลับมาได้ โดยประเมินแนวรับไว้ที่ 1,270 จุด และแนวต้านที่ 1,293 จุด
มูลค่าการซื้อขาย 5 อันดับหลักทรัพย์ 
BTS มูลค่า 1,603.40 ล้านบาท ปิดที่ 6.10 บาท -0.15 บาท หรือ -2.40% 
CPF มูลค่า 1,418.42 ล้านบาท ปิดที่ 33.00 บาท -0.75 บาท หรือ -2.22%
BANPU มูลค่า 1,153.50 ล้านบาท ปิดที่ 361.00 บาท -14.00 บาท หรือ -3.73%
BAY มูลค่า 1,111.21 ล้านบาท ปิดที่ 30.00 บาท +1.25 บาท หรือ +4.35% 
ADVANC มูลค่า 916.25 ล้านบาท ปิดที่ 189.00 บาท -3.00 บาท หรือ -1.56%